1. Այս հարցին անդրադառնալուց ես կուզեմ օգտվել այն հանգամանքից, որ ինքներդ Ձեր կայքում ունեք ֆորում ու կուզեմ հղվել Ձեր փորձի վրա: Հենց նոր մտա նայելու, դրանում վերջին գրառումները կատարվել են ավելի քան մեկ ամիս առաջ: Սրա պատճառը բոլորովին այն չէ, որ Դուք վատ եք վարում ֆորումը: Պատճառը ֆորումների նկատմամբ ընդհանուր վերաբերմունքն է, համացանցային դաշտում գործող ընդհանուր տենդենցը: Ես բացի ԿՏԱԿ-ի աշխատակից լինելուց նաև հայկական խոշորագույն ֆորումներից մեկի ստեղծողն ու ադմինիստրատորն եմ (գովազդ չանելու համար հասցեն չեմ գրում), որը թերևս այսօր ամենաակտիվն է հայկական դաշտում: Բայց իր այդ ակտիվությամբ հանդերձ անգամ այդ, տարաբնույթ բովանդակությամբ ֆորումն անգամ պասիվ է, ինչպես պասիվ են հին ու նոր, հայտնի ու անհայտ մյուս հայկական ֆորումները: Քավ լիցի, ես չեմ ասում, որ պետք է համակերպվել այդ իրավիճակի հետ, հակառակը, հետևողականորեն փորձել ու դեռ փորձելու ենք հնարներ գտնել այս իսկապես լավ գործիքը լավագույնս օգտագործելու համար, բայց պետք է ընդունել, որ դա միայն մեզնից չի, որ կախված է: Ամեն դեպքում ես լիահույս եմ, որ համացանցից օգտվող հայ հասարակությանը դեռ հնարավոր է վերադարձնել ֆորումներ, այդ թվում նաև ակտիվացնել կրթական ֆորումը: